Η χρήση νέων τεχνολογιών στην παρακολούθηση της ποιότητας ζωής των ασθενών, μετά τη διενέργεια ριζικής προστατεκτομής
Authors: Μανωλίτσης Ιωάννης 
Published: January 2025

Εισαγωγή: H μεγάλη ανάπτυξη των νέων τεχνολογιών και της τεχνητής νοημοσύνης οδηγούν σε νέα μονοπάτια την παρακολούθηση της ποιότητας ζωής των ασθενών με καρκίνο προστάτη, η οποία βλάπτεται σημαντικά έπειτα από τη χειρουργική θεραπεία. Ο σκοπός της παρούσας μελέτης είναι η διερεύνηση της χρήσης νέων τεχνολογιών (smartwatches, internet applications, artificial intelligence) στην παρακολούθηση της ποιότητας ζωής ασθενών μετά τη λήψη χειρουργικής θεραπείας για τον καρκίνο του προστάτη, με τη συγκέντρωση δεδομένων ευρείας κλίμακας, σχετιζόμενων με την ποιότητα ζωής των ασθενών αυτών (health related quality of life), και η παρακολούθηση της ποιότητας ύπνου των ασθενών μετά από τη διενέργεια ριζικής προστατεκτομής και η συσχέτιση αυτής, με την ακράτεια ούρων που πιθανόν να εμφανίσουν οι ασθενείς αυτοί. Μέθοδοι: Aυτή η μελέτη είναι προοπτική, και περιλαμβάνει ασθενείς με καρκίνο του προστάτη που λαμβάνουν θεραπεία με ριζική προστατεκτομή και στη συνέχεια υποβάλλονται σε ενεργό παρακολούθηση με τη χρήση ερωτηματολογίων και ΄έξυπνων ρολογιών΄(smartwatch), για τη συλλογή δεδομένων σχετικών με την ποιότητα ζωής, για χρονικό διάστημα 12 μηνών. Η μελέτη διενεργείται στη Β’ Ουρολογική Κλινική του Πανεπιστημίου Αθηνών, στο Σισμανόγλειο Νοσοκομείο Αθηνών, στο πλαίσιο της μελέτης ASCAPE (Προοπτική μελέτη για την αξιολόγηση και βελτίωση της ποιότητας ζωής των ασθενών με καρκίνο του προστάτη και του μαστού χρησιμοποιώντας τεχνολογίες τεχνητής νοημοσύνης), που πραγματοποιείται στη συγκεκριμένη κλινική.Αποτελέσματα: 37 ασθενείς ολοκλήρωσαν επιτυχώς τη συμμετοχή τους στη μελέτη, έχοντας υποβληθεί σε ριζική προστατεκτομή, και έχοντας ολοκληρώσει τους 12 μήνες παρακολούθησης. Η διάμεση ηλικία των ασθενών της μελέτης είναι τα 65 έτη και η διάμεση τιμή του PSA κατά τη διάγνωση ήταν: 7,7 ng/ml. Τα κυριότερα ζητήματα ποιότητας ζωής που παρουσίασαν οι ασθενείς ήταν: η στυτική δυσλειτουργία (76%), η ακράτεια ούρων (33%) και τα συμπτώματα του κατώτερου ουροποιητικού (77%). Παράλληλα, με βάση τις απαντήσεις των ασθενών στα ερωτηματολόγια σχετικά με την ποιότητα ζωής, κατά την περίοδο του follow up παρατηρείται βελτίωση της συνολικής ποιότητας ζωής κατά 18%. Επίσης, παρουσιάζεται βελτίωση των συμπτωμάτων άγχους των ασθενών σε ποσοστό 57%. Σε συνάρτηση με τα δεδομένα που συλλέξαμε από τα smartwatches που χορηγήσαμε στους ασθενείς, φάνηκε συσχέτιση μεταξύ της ποιότητας ύπνου και της ακράτειας των ασθενών. Πιο συγκεκριμένα, οι ασθενείς με παρουσία αϋπνίας κατά την έναρξη της μετεγχειρητικής παρακολούθησης τους, εμφάνισαν σε μεγαλύτερο ποσοστό, διαταραχές ούρησης καθώς και ακράτεια ούρων στη διάρκειας 1 έτους, αποκατάσταση τους μετά τη ριζική προστατεκτομή. Παράλληλα, η ανάλυση των δεδομένων από τη φυσική δραστηριότητα των ασθενών δεν αποκάλυψε καμία συσχέτιση μεταξύ της φυσικής άσκησης και της διακύμανσης της ακράτειας ούρων των ασθενών στους 12 μήνες. Συμπεράσματα: Η μελέτη χρησιμοποιεί σύγχρονες τεχνικές μηχανικής μάθησης και ενδελεχείς μεθόδους συλλογής δεδομένων, με στόχο την παρακολούθηση και βελτίωση της ποιότητα ζωής των ασθενών με καρκίνο του προστάτη μετά από ριζική προστατεκτομή. Η βελτίωση αυτή, είναι εφικτή μέσω της χρήσης νέων τεχνολογιών αλλά και συνεχώς βελτιούμενων αλγορίθμων τεχνητής νοημοσύνης, που ανιχνεύουν έγκαιρα, ζητήματα ποιότητας ζωής, και προτείνουν εξατομικευμένες παρεμβάσεις. Μέσω της συνεχιζόμενης ενσωμάτωσης τεχνολογιών αιχμής και της ενδελεχούς ανάλυσης δεδομένων, ο τομέας της υγειονομικής περίθαλψης μπορεί να επιτύχει σημαντική πρόοδο στη βελτίωση των αποτελεσμάτων και της ποιότητας ζωής των ατόμων που έχουν διαγνωστεί με καρκίνο του προστάτη.